ANC-hoofsweep ‘betreur’ PPE-tenderANC-hoofsweep Pemmy Majodina (Foto: Chantall Presence/ANA) Pemmy Majodina, hoofsweep van die ANC en een van die regerende party se mees senior afgevaardigdes in die parlement, sê sy “betreur” die betrokkenheid van haar seun by ŉ tender om persoonlike beskermingstoerusting (PPE) te verskaf. Mkhonto weSizwe Majodina was betrokke by die kontrak om in Januarie vanjaar termometers ten bedrae van R52 000 aan die ANC se verkiesingskantoor te voorsien. Majodina het gereageer op ŉ berig in Sunday Times dat haar seun die enigste direkteur is van die maatskappy, King Mzimshe Trading, wat glo 150 termometers teen R350 stuk aan die party se verkiesingskantore landwyd voorsien het. Die maatskappy is in Bhisho in die Oos-Kaap geregistreer. Sunday Times het voorts berig Majodina het die transaksie verdedig en gesê dit was nie nodig om dit as ŉ oop tender beskikbaar te stel nie, omdat die bedrag betrokke minder as R100 000 is. “Die hoofsweep is bewus dat dit bes moontlik gesien kan word as ŉ soort misbruik van haar kantoor en nepotisme weens die verwantskap met haar seun,” het Nomfanelo Kota, waarnemende koukuswoordvoerder, gesê. “Die hoofsweep benadruk haar gevestigde verbintenis tot die handhawing van die reg.” Kota sê die hoofsweep het reeds in haar persoonlike hoedanigheid aan die ANC se integriteitskommissie geskryf oor haar bereidwilligheid en versoek om vrywillig voor die kommissie te verskyn. “Dit is eweneens die voorneme van die hoofsweep om haar aan ŉ parlementêre etiek-ondersoek te onderwerp indien sy gevra word om dit te doen, sodat enige persepsie dat regulasies verontagsaam is uit die weg geruim kan word.”